ભારતીય સંસ્કૃતિના ત્રણ આધારસ્તંભો છે – શાસ્ત્ર, મંદિર અને સંત. પ્રમુખસ્વામી મહારાજે ભારતીય સંસ્કૃતિના આ ત્રણેય આધારસ્તંભોને મજબૂત કરવાનું યુગકાર્ય કર્યું છે. એમાંય, સુશિક્ષિત નવયુવાનોને વીતરાગની પ્રેરણા આપીને, તેમને ત્યાગાશ્રમના પથ પર પ્રયાણ કરાવીને સ્વામીશ્રીએ 1000થી વધુ સુશિક્ષિત સંતોની સમાજને ભેટ ધરી છે, તેને ભારતનો સમગ્ર ધાર્મિક સમાજ અહોભાવની નજરે નિહાળે છે. ઘરનો ઉંબરો છોડીને, ત્યાગાશ્રમના ઉંબરે આવીને ઊભેલા નવયુવાનને ત્યાગની ઉજ્જવળ પરંપરાનો યથાર્થ પરિચય મળે, તેનો વીતરાગ અને સમર્પણભાવ વધુ સંગીન બને, તે માટે સ્વામીશ્રીએ સારંગપુર તીર્થમાં ‘સંતતાલીમ કેન્દ્ર’નો છેલ્લા ત્રણ દાયકાથી આરંભ કર્યો છે. નિઃસ્વાર્થ ભાવે સમાજના ઉદ્ધાર માટે સમર્પિત આવી અદ્વિતીય સંતશક્તિના પ્રદાન બદલ પ્રમુખસ્વામી મહારાજને ધર્મક્ષેત્રના ધુરંધરો શ્રીમદ્ આદિ શંકરાચાર્ય પછી મહિમાપૂર્ણ સ્થાન આપે છે..